የኮሮና ቫይረስ ዓለማቀፍ ስጋትነት እየጨመረ መጥቷል፤ ሀገራትም ብርቱ የጥንቃቄ እርምጃ መውሰድ ጀምረዋል፡፡
ከሦስት ወራት በፊት በቻይና ውሃን አካባቢ የተቀሰቀሰው የኮሮና ቫይረስ ስርጭት ሀገራትን ስጋት ውስጥ ከትቷል፡፡ቫይረሱ ከእስያ በተጨማሪ በአውሮፓ፣ አፍሪካ፣ ሰሜንና ደቡብ አሜሪካ መግባቱ ተረጋግጧል፡፡ ከአውሮፓ በጣልያን ከፍተኛ ስጋት ፈጥሯል፤ በርከት ያሉ ሰዎችን ሕይወትም ነጥቋል፤ የታመሙትም በመቶዎች የሚቆጠሩ ከሆኑ ሰነባብቷል፡፡ቫይረሱ ከጣልያን ወደ አልጀሪያ ከገባ ግለሰብ አልጀሪያ ውስጥ መገኘቱ ከግብጽ በመቀጠል የኮሮና ቫይረስ የተገኘባት ሁለተኛዋ አፍሪካዊት ሀገር እንድትሆን ምክንያት ሆኗል፡፡ ከደቡብ አሜሪካ ሀገራት ብራዚል አሁንም ከጣልያን በገባ ሰው አማካኝነት የኮሮና ቫይረስ ተጠቂ ሆናለች፡፡ የኮሮና ቫይረስ መስፋፋትን በመስጋት ሀገራት ቫይረሱ ካለባቸው ሀገራት ጋር ያላቸውን ግንኙነት እየገደቡ ነው፡፡የምሥራቃዊ አፍሪካ ደሴቷ ሞሪሺዬት ቫይረሱን በመሥጋት ከቻይና፣ ደቡብ ኮሪያ እና ከሦስት የጣልያን ግዛቶች ተነስተው የሚመጡ ጎብኝዎችን አግዳለች፡፡ ዜጎቿም በእነዚህ ሀገራት ቆይተው ከተመለሱ ለ14 ቀናት ተነጥለው ለመቆዬት እንደሚገደዱ አስታውቃለች፡፡ ሳዑዲ ዐረቢያም የኮሮና ቫይረስ ካለባቸው ሀገራት ተነስተው ለሃይማኖታዊ ጉዞ ወደ ሀገሯ የሚገቡ ሰዎችን አግዳለች፡፡ ዓመታዊው ሃይማኖታዊ የሀጂ ጉዞ ስለመከናወን አለመከናወኑም አልተረጋገጠም፡፡